Author: janka.gibalova
Company: Ministerstvo spravodlivosti SR

B. Osobitná časť

K Čl. I 

K bodu 1 (§ 2)
	Dopĺňa sa ustanovenie § 2 s cieľom dosiahnuť, aby sa aj pri vykonávaní zrážok voči poberateľom dôchodkových dávok postupovalo podľa § 1 a nie podľa § 2a, ak ide o pohľadávky na výživnom pre maloleté dieťa.

K bodu 2  (§ 2a a 2b)

§ 2a
	Navrhuje sa nové ustanovenie, ktoré zakotvuje osobitnú právnu úpravu výkonu zrážok pre prípad osobitnej kategórie osôb a príjmov, a to poberateľov dôchodkových dávok. 
Účelom navrhovanej úpravy je zvýšiť základnú sumu, ktorú nemožno poberateľom dôchodkových dávok zraziť, na 100 % životného minima prislúchajúceho plnoletej fyzickej osobe a zvýšiť sumy podľa § 1 ods. 2 a 3 na 50 % zo životného minima na plnoletú fyzickú osobu. Uvedený návrh reaguje na praktické poznatky z aplikačnej praxe a informácie avizované Sociálnou poisťovňou, ktorá poukazuje na alarmujúci stav a vývoj počtu vykonávaných zrážok z dôchodkov s poukazom na zhoršovanie sociálnej situácie poberateľov dôchodkových dávok hraničiacej až so sociálnou exklúziou.
Podľa informácií Sociálnej poisťovne počet exekučných konaní voči poberateľom dôchodkov neustále rastie, za posledné štyri roky sa ich počet zvýšil o 140 %. 
K 1. januáru 2013 Sociálna poisťovňa vykonávala až 41 478 zrážok z dôchodkov, pričom počet exekvovaných poberateľov dôchodkov bol 39 030. 
Vzhľadom na skutočnosť, že cieľovou skupinou sú osoby poberajúce dôchodkové dávky, tieto sú často jediným zdrojom príjmu tejto skupiny obyvateľstva. Ide spravidla o osoby, ktoré už nie sú ekonomicky aktívne a vzhľadom na svoj zdravotný stav si z objektívnych dôvodov nemôžu privyrobiť a vlastnými silami sa tak pričiniť o zlepšenie svojho sociálneho statusu. Vyššia exekučná ochrana sa navrhuje vzhľadom na potrebu aplikácie všeobecného kritéria pre všetky dôchodkové dávky, keďže oprávnenie poberať konkrétnu dôchodkovú dávku výrazne indikuje spoločenský status a zníženú schopnosť ekonomickej aktivity. 

V odseku 1 sa zakotvuje lex specialis pravidlo, podľa ktorého, ak bude exekúciou postihovaný príjem poberateľa jednej alebo viacerých dôchodkových dávok, základná suma, ktorá sa mu nebude môcť zraziť, bude predstavovať 100 % životného minima na plnoletú fyzickú osobu platného v mesiaci, za ktorý sa budú zrážky vykonávať. Uvedené ustanovenie sa použije vždy, ak predmetom zrážok bude niektorá z dôchodkových dávok podľa zákona 
č. 461/2003 Z. z. o sociálnom poistení v znení neskorších predpisov, dôchodok starobného dôchodkového sporenia podľa zákona č. 43/2004 Z. z. o starobnom dôchodkovom sporení 
a o zmene a doplnení niektorých zákonov, doplnkový výsluhový dôchodok podľa zákona 
č. 650/2004 Z. z. o doplnkovom dôchodkovom sporení a o zmene a doplnení niektorých zákonov a dávky výsluhového zabezpečenia podľa zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov, a to aj pri potenciálnom súbehu zrážania. Je tak zrejmé, že uvedené ustanovenie sa namiesto § 1 od účinnosti nariadenia vlády vždy použije pri postihovaní poberateľov dôchodkových dávok, pričom je irelevantné, či poberateľ dôchodkovej dávky bude poberať iba dôchodkovú dávku, alebo bude mať aj ďalšie príjmy, keďže v týchto prípadoch sa bude základná suma, ktorú nemožno zraziť a sumy podľa § 2a ods. 2 vypočítavať z úhrnu celkových príjmov tak, ako je tomu v režime podľa § 1 nariadenia vlády. Uvedená zmena vyvolaná potrebami aplikačnej praxe adekvátne reflektuje na skutočnosť, že ekvivalentné pravidlá nemožno za každých okolností použiť, ak objekt vykonávania zrážok má osobitnú povahu a má svoj základ v osobitných nárokových normách sociálnych predpisov.
V odseku 2 sa primerane upravuje aj výška sumy, ktorá sa započítava zo životného minima na plnoletú fyzickú osobu podľa ustanovenia § 1 ods. 2 a 3. Osobitosť dôchodkových dávok si vyžaduje aj osobitnú ochranu, ktorú pre prípad navýšenia základnej sumy návrh zvyšuje z 25 % na 50 % sumy životného minima.
V odseku 3 sa zachováva všeobecné pravidlo z § 1 ods. 4, podľa ktorého sa 50 % zo životného minima na plnoletú fyzickú osobu platného v mesiaci, za ktorý sa vykonávajú zrážky, nezapočítava na tú osobu, v ktorej prospech trvá výkon rozhodnutia na vymoženie pohľadávky výživného.

§ 2b
V záujme zvýšenia účinku postihu, resp. jeho preventívneho pôsobenia, sa navrhuje zníženie hranice chráneného príjmu páchateľov vybraných priestupkov. Na rozdiel od režimu zrážok podľa § 2a je kritérium pre výkon zrážok zakotvené personálne, tzn. vo väzbe na subjekt, ktorý sa vyznačuje priestupkovou delikvenciou vo vzťahu k páchaniu priestupkov na vybraných úsekoch verejnej správy. Vzhľadom na povahu nariadenia vlády sa navrhuje relevantné priestupky vymedziť všeobecne, t. j. prostredníctvom materiálneho znaku spočívajúceho v skutočnosti, že výkon rozhodnutia o uložení pokuty za spáchanie uvedených priestupkov bude možný aj zrážkami z dávok alebo príspevkov, ktoré inak nemožno postihnúť výkonom rozhodnutia. 
V súčasnosti Ministerstvo práce, sociálnych vecí a rodiny Slovenskej republiky 
v spolupráci s Ministerstvom vnútra Slovenskej republiky pripravujú zmeny v oblasti výkonu rozhodnutia o uložení pokuty za vybrané priestupky (priestupky na úseku zdravotníctva, priestupok úmyselne umožňovať požívať alkoholický nápoj alebo užívať iné návykové látky osobe mladšej ako osemnásť rokov, ak tým ohrozuje jej telesný alebo mravný vývoj, priestupky proti verejnému poriadku, priestupky proti občianskemu spolunažívaniu, priestupky proti majetku a priestupok ohrozenia výchovy a vzdelávania dieťaťa alebo zanedbania starostlivosti o povinnú školskú dochádzku dieťaťa) zrážkami z dávok alebo príspevkov, ktoré inak nemožno postihnúť výkonom rozhodnutia. Ide o priestupky, ktorých účinný postih a tým aj zamedzenie páchaniu takýchto priestupkov je v záujme spoločnosti 
a zdravého vývinu maloletých detí, ako je napr. dodržiavanie verejného poriadku alebo nepoškodzovanie cudzieho majetku. 
Pri vyššie uvedených prípadoch, tzn. bez rozdielu na to, či bude postihovaný príjem alebo dôchodková dávka páchateľa priestupku, sa zakotvuje základná suma, ktorú nemožno povinnému zraziť, vo výške 50 % zo životného minima na plnoletú fyzickú osobu platného 
v mesiaci, za ktorý sa vykonávajú zrážky. Keďže výkon zrážok titulom výkonu rozhodnutia o spáchaní priestupku bude predstavovať v poradí ďalší prípad výkonu zrážok zo mzdy alebo z iných príjmov, je potrebné výslovne ustanoviť, že pre prípad tohto výkonu sa nepoužijú 
§ 1 ods. 1 a 4 a § 2a ods. 1 a 3, keďže ich použitie je z povahy veci vylúčené.

K bodu 3 (§ 4)
Navrhovaná právna úprava reaguje na aplikačné nejasnosti pri výpočte základnej sumy, ktorú nemožno zraziť z mesačnej mzdy, resp. iného príjmu povinného. Suma vypočítaná podľa § 2, 2a a 2b sa bude v zmysle § 4 nariadenia vlády tiež zaokrúhľovať na eurocenty smerom nadol. 
Navrhovanou úpravou sa stav de lege lata zosúlaďuje s názormi odbornej verejnosti, ktoré sa zhodujú v tom, že režim zaokrúhľovania podľa § 4 sa má použiť pre všetky prípady výkonu zrážok, ktoré podľa nariadenia vlády prichádzajú do úvahy. 

K bodu 4 (§ 5a)
Zavádza sa štandardné prechodné ustanovenie, ktoré v súvislosti s povahou procesných noriem vychádza z princípu okamžitej aplikability. V tomto kontexte sa ustanovuje, že právna úprava účinná od 1. októbra 2013 sa použije aj na prebiehajúci výkon zrážok, čo v praktickom vyjadrení bude znamenať, že pri výkone zrážok z príjmu povinného, ktorý je poberateľom niektorej, prípadne viacerých dôchodkových dávok, sa odo dňa účinnosti novely použije § 2a. Táto zmena prinesie nevyhnutnosť prepočítania sumy, z ktorej možno dôchodkové zrážky vykonávať, pričom sa však vo svojej podstate nijako nedotkne materiálnych judikovaných nárokov oprávnených.

K Čl. II (Účinnosť)

S prihliadnutím na predpokladanú dĺžku legislatívneho procesu sa navrhuje účinnosť nariadenia vlády na 1. októbra 2013.